Astfel, Ionuţ Costea, acuzat de trafic de influenţă şi complicitate la luare de mită, are cauţiune de 1.500.000 euro, Mihaela Mititelu, acuzată de aceleaşi infracţiuni, avea de plătit 1.000.000 euro. Constantin Dascălu, secretar de stat în cadrul Ministerului Transporturilor la data presupuselor fapte, acuzat de luare de mită, are o cauţiune de 500.000 euro, iar Cristian Boureanu, fost deputat, cercetat pentru trafic de influenţă, 200.000 euro.

"Toţi cei patru inculpaţi au respectat cele obligaţiile stabilite de procurorilor anticorupţie referitoare la cauţiunea, în sensul că:

- inculpatul Costea Mircea-Ionuţ a pus la dispoziţia procurorilor înscrisuri din care rezultă atât constituirea unor garanţii reale imobiliare asupra unor bunuri imobile evaluate la 1.413.000 euro cât şi depunerea la o unitate bancară a sumei de 300.000 euro

- inculpata Mititelu Mihaela a pus la dispoziţia procurorilor înscrisuri din care rezultă atât constituirea unor garanţii reale imobiliare asupra unor bunuri imobile evaluate la 903.500 euro cât şi depunerea la o unitate bancară a sumei de 96.500 euro,

- inculpatul Dascălu Constantin a adus documente din care reiese că a depus la o unitate bancară suma de 500.000 euro,

- inculpatul Boureanu Cristian-Alexandru a depus la dosarul cauzei înscrisuri din care rezultă constituirea unor garanţii reale imobiliare asupra unor bunuri imobile evaluate la suma de 213.400 euro", transmite DNA.

Faţă de cei patru a fost dispusă măsura controlului judiciar pe o durată de 60 de zile.

"Faţă de Vlădescu Sebastian, fost ministru al Finanţelor Publice, inculpat ulterior (după obţinerea avizului favorabil din partea Preşedintelui României) pentru luare de mită (două infracţiuni) şi trafic de influenţă în formă continuată, a fost fixată o cauţiune în valoare de 1.000.000 euro (echivalent în lei); termenul până la care acesta este obligat să o depună nu a expirat", precizează DNA.

Potrivit DNA, "în perioada 2005-2014, oficiali români sau persoane cu influenţă asupra acestora ar fi primit, de la o companie străină, în baza unor înţelegeri, aproximativ 20 de milioane de euro pentru ca, în schimbul acestor sume, să se asigure încheierea contractelor şi plata facturilor pentru reabilitarea unor tronsoane de cale ferată a liniei Bucureşti-Constanţa, precum şi plata TVA restante pentru reabilitarea unei alte linii de cale ferată care fusese deja realizată de aceeaşi companie".

DNA nu specifică, nici în comunicatul publicat vineri pe site-ul instituţiei, despre ce companie străină este vorba.

Din informaţiile publice reiese că asocierea de firme Swietelsky - Wiebe – Takenaka este constructorul lucrărilor. De altfel, autorităţile austriece au efectuat o serie de percheziţii în sedii ale firmei de construcţii Swietelsky, în cadrul anchetei asociate dosarului fostului ministru de Finanţe Sebastian Vlădescu, a relatat site-ul Nachrichten.at.